Broj: 711-I-2408-P-182/23-26-19

Zagreb, 31. listopada 2023.

**MARIO MAROLIN**

**direktor Lokalne razvojne agencije Grada Belišća d.o.o. do 27. prosinca 2022.g.**

**Predmet: MARIO MAROLIN, direktor Lokalne razvojne agencije Grada Belišća d.o.o. do 27. prosinca 2022.g.**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 31. listopada 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 24. srpnja 2023.g. zaprimilo prijavu Broj: 711-U-5563-Pp-182/23-01-4 u kojoj se u bitnom navodi da je Općina Vladislavci dana 17. prosinca 2020.g. sklopila Ugovor o pružanju usluga vanjskog suradnika za provedbu projekata s tvrtkom M&M Consulting d.o.o., zastupanom po Mariju Marolinu te da je račun za predmetnu uslugu istpostavljen dana 24. ožujka 2022.g. Nadalje, navodi se da je obveznik Mario Marolin dana 24. siječnja 2022.g. darovao vlasništvo nad predmetnom tvrtkom svojoj majci, dok je kao direktorica imenovana supruga obveznika. Postavlja se upit je li darovanjem tvrtke, a ne prenošenjem upravljačkih prava došlo do zaobilaženja primjenjivih odredba ZSSI-a pogotovo kada je obveznik i nadalje nastavio obavljati usluge vanjskog suradnika za provedbu projekata za koju je bio angažiran od Općine Vladislavci. Nadalje, u prijavi se navodi i da se postavlja pitanje, budući da je poslovni subjekt M&M Consulting d.o.o. stupio u poslovni odnos s Općinom Vladislavci koja se nalazi na području Osječko-baranjske županije kao i Lokalna razvojna agencija Grada Belišća d.o.o. te da se radi o sličnim predmetima poslovanja, je li takvo postupanje suprotno odredbama ZSSI-a. Isto tako, u prijavi se navodi i kako je obveznik odnosno trgovačko društvo M&M Consulting d.o.o. sklopilo poslovne odnose s još 8 općina na području Osječko-baranjske i Brodsko-posavske županije i to općinama Garčin, Čepin, Drenje, Šodolovci, Punitovci, Levanjska Varoš, Jagodnjak i Gorjani dok je Općina Podravska Moslavina poslovne odnose sklopila s MFN Consulting d.o.o. kojoj je također osnivač Mario Marolin. Navodi se i kako su sve navedene općine korisnici ugovora o dodjeli bespovratnih sredstava u sklopu poziva na dodjelu bespovratnih sredstava Širenje mreže socijalnih usluga u zajednici-faza I te su financirani kroz operativni program Učinkoviti ljudski potencijali 2014.-2020. Europskog socijalnog fonda. Ističe se kako se očigledno ne radi o izoliranom slučaju već o obrascu koji se ponavljao na području određenih županija. Slijedom navedenog podnositelj ističe kako postoji sumnja da je obveznik koristio svoj položaj dužnosnika odnosno direktora trgovačkog društva Lokalna razvojna agencija Grada Belišća d.o.o. kako bi sklapao poslove za svoju privatnu tvrtku, čime je ostvario značajnu financijsku dobit te na taj način potencijalno oštetio tijelo u kojem je obnašao dužnost.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Mario Marolin obnašao dužnost direktora Lokalne razvojne agencije Grada Belišća od 25. prosinca 2021.g. do 27. prosinca 2022.g.

Naime, Povjerenstvo ističe kako je za obnašatelje dužnosti članova Uprava trgovačkih društava u većinskom vlasništvu jedinica lokalne i/ili područne (regionalne) samouprave po prvi puta propisan status obveznika ZSSI-a donošenjem navedenog Zakona te stoga Povjerenstvo u njihovom slučaju smatra da su navedene osobe stupile na dužnost u smislu ZSSI-a tek s danom stupanja na snagu ZSSI-a odnosno s danom 25. prosinca 2021.g.

Povjerenstvo je radi provjere navoda u prijavi zatražilo od Općina Vladislavci, Garčin, Čepin, Drenje, Šodolovci, Punitovci, Levanjska Varoš, Jagodnjak i Gorjani podatke jesu li sklapali poslovne odnose s trgovačkim društvom M&M Consulting d.o.o. te ukoliko jesu o kakvim se poslovnim odnosima radilo, kada su oni sklopljeni i kako je došlo do suradnje između Općine i navedenog trgovačkog društva ( preporuka, javni natječaj itd.). Isto tako zatražen je i podatak jesu li navedene Općine ikada sklapale poslovne odnose s Lokalnom razvojnom agencijom Grada Belišća te ukoliko jesu o kakvim se poslovnim odnosima radilo i je li prilikom suradnje obveznik Mario Marolin na bilo koji način predlagao suradnju s trgovačkim društvom M&M Consulting d.o.o.

Povjerenstvo je navedene podatke ali u odnosu na trgovačko društvo MFN Consulting d.o.o. zatražilo od Općine Podravska Moslavina.

Općina Vladislavci odgovorila je na traženje Povjerenstva dopisom KLASA: 024-03/23-02/02, URBROJ: 2158-41-02-23-2 od 11. kolovoza 2023.g. navodeći da je poslovne odnose s društvom M&M Consulting d.o.o. sklopila prvi puta 2020. godine i to za uslugu vanjskog suradnika za provedbu projekta "Širenje mreže socijalnih usluga u zajednici - Faza I, Zajedno u zajednici u Općini Vladislavci, Kodni broj: UP.02.2.2.06.005, broj N-17/20, ukupne vrijednosti 89.520,00 kuna (11.881,00 EUR). Nadalje, navodi se da je do suradnje je došlo temeljem provedenog postupka jednostavne nabave u 2020. godini, pod brojem N-17/20, a temeljem odredbi Pravilnika o provedbi postupka jednostavne nabave. Ističe se i da Općina Vladislavci nije nikada sklapala poslovne odnose s Lokalnom razvojnom agencijom Grada Belišća te da joj je u trenutku provedbe postupka jednostavne nabave bila poznata činjenica da je Mario Marolin odgovorna osoba tvrtke M&M Consulting d.o.o. a ujedno i odgovorna osoba Lokalne razvojne agencije Grada Belišća, međutim ističe se kako je Općini predočeno Mišljenje Povjerenstva za sprječavanje sukoba interesa od dana 30. kolovoza 2016. godine (broj 711-U-3695-P-238/16-01-04) u kojem mu je jasno naglašeno kako (u tom trenutku) isti nije obveznik Zakona o sprječavanju sukoba interesa. Nadalje, ističe se da je Mario Marolin razriješen dužnosti direktora u svim privatnim tvrtkama u siječnju 2022. godine kako ne bi bio u sukobu interesa (stupanjem izmjena i dopuna predmetnog Zakona) o čemu je usmeno obavijestio Općinu, a isto je vidljivo i u sudskom registru. Zaključno navodi se da od siječnja 2022. godine Općina nije stupala u poslovne odnose niti sa jednim poslovnim subjektom u kojem je odgovorna osoba Mario Marolin.

Općina Jagodnjak odgovorila je dopisom KLASA: 024-05/23-01/17 URBROJ: 2158-22-23-01/01 od 16. kolovoza 2023.g. navodeći da je Općina Jagodnjak sklapala poslovne odnose s trgovačkim društvom M&M Consulting d.o.o. i to vezano za usluge vanjskog suradnika u provođenju projekta „Zajedno u zajednici". Ističe se da su poslovni odnosi sklopljeni Ugovorom o pružanju usluge vanjskog suradnika za provedbu projekta Zajedno u zajednici, dana 29.10.2020. godine, KLASA: 406-01/20-01/12, URBROJ: 2100/09-20-01/02 te da je do suradnje Općine i navedenog trgovačkog društva došlo provođenjem postupka javne nabave (postupak jednostavne nabave) kao i da Općina Jagodnjak nije sklapala poslovne odnose s Lokalnom razvojnom agencijom Grada Belišća.

Općina Punitovci odgovorila je dopisom KLASA: 035-06/23-01/3, URBROJ: 2158-33-02-23-2 od 16. kolovoza 2023.g. navodeći da je Općina sklapala poslovne odnose sa trgovačkim društvom M&M Consulting d.o.o., prvi puta 2020. godine i to za uslugu vanjskog suradnika za provedbu projekta "Širenje mreže socijalnih usluga u zajednici - Faza I, Pravo na život u zajednici starijih osoba u Općini Punitovci, Kodni broj: UP.02.2.2.06.0014, broj ukupne vrijednosti 89.750,00 kuna (11.912,66 EUR) putem narudžbenice. Ističe se kako je suradnja s gospodinom Mariom Marolinom započela još 2014. godine, kao sa fizičkom osobom i preko druge firme, te je tada pripremao i provodio projekte koji se financiraju iz nacionalnih izvora i fondova Europske unije. Nadalje, navodi se da Općina Punitovci nije nikada sklapala poslovne odnose s Lokalnom razvojnom agencijom Grada Belišća, ali da je upoznata od strane gospodina Maria Marolina da je isti zaposlenik Lokalne razvojne agencije Grada Belišća te je predočio Mišljenje Povjerenstva za sprječavanje sukoba interesa dana 30. kolovoza 2016. godine (broj 711-1-1184-P-238/16-04-18) u kojem mu je jasno naglašeno kako (u tom trenutku) nije obveznik Zakona o sprečavanju sukoba interesa, ali je objašnjeno kako smije obavljati aktivnosti onako kako je do sada obavljao bez obzira što će postati direktor LRA Grada Belišća d.o.o. Nadalje, navodi se da je Mario Marolin razriješen dužnosti direktora u svim privatnim tvrtkama u siječnju 2022. godine kako ne bi bio u sukobu interesa (stupanjem izmjena i dopuna predmetnog Zakona) o čemu je usmeno obavijestio Općinu, a isto je vidljivo i u sudskom registru te je Općina Punitovci nastavila i dalje surađivati sa firmom M&M Consulting.

Općina Gorjani odgovorila je na traženje Povjerenstva dopisom KLASA: 024-04/23-01/04, URBROJ: 2158-21-01-23-2 od 16. kolovoza 2023.g. u kojem navodi da je nakon provedenog postupka jednostavne nabave za nabavu usluga provedbe projekta „Aktivna mreža osoba starije živome dobi u Općini Gorjani“ koji se financira sredstvima Europskog socijalnog fonda, evidencijski broj nabave: JN 03/20, potpisala Ugovor o pružanju predmetnih usluga u siječnju 2021. godine i time stupila u poslovni odnos s trgovačkim društvom M&M Consulting d.o.o. Općina ističe kako je jednostavna nabava provedena sukladno odredbama Pravilnika o provođenju jednostavne nabave. Nadalje, ističe se kako je Općina tijekom provedbe postupka bila upoznata s činjenicom da je Mario Marolin odgovorna osoba trgovačkog društva M&M Consulting d.o.o., a ujedno i odgovorna osoba trgovačkog društva Lokalna razvojna agencija Grada Belišća d.o.o., no Općini je predočen Zaključak Povjerenstva za sprječavanje sukoba interesa, Broj: 711-I-1184-P238/16-04-18 od 30. kolovoza 2016. godine u kojem je jasno naglašeno kako Mario Marolin u tom trenutku nije obveznik Zakona o sprječavanju sukoba interesa, ali je pojašnjeno kako mu je dopušteno obavljati aktivnosti na način kako ih je do sada obavljao bez obzira što će postati direktor trgovačkog društva Lokalna razvojna agencija Grada Belišća d.o.o. uz navođenje zabrane stupanja Marija Marolina u poslovne odnose samo sa tijelima koja su pod ingerencijom Grada Belišća. Nadalje, navodi se da Općina Gorjani nikada nije sklapala poslovne odnose s Lokalnom razvojnom agencijom Grada Belišća te da je Mario Marolin dužnosti direktora u svim privatnim tvrtkama razriješen u siječnju 2022. godine kako zbog stupanja izmjena i dopuna predmetnog Zakona ne bi bio u sukobu interesa o čemu je Općina Gorjani usmeno obaviještena, a isto je vidljivo i u Sudskom registru. Ističe se i da Općina Gorjani od 1. siječnja 2022. godine nije stupala u poslovne odnose niti sa jednim poslovnim subjektom kojega je odgovorna osoba Mario Marolin.

Općina Drenje odgovorila je dopisom KLASA: 024-01/23-01/49, URBROJ: 2158-16-02-23-1 od 22. kolovoza 2023.g. navodeći da je Općina Drenje sklopila poslovni odnos s trgovačkim društvom M&M Consulting d.o.o., prvi puta 2020. godine kada je od trgovačkog društva naručena usluga vanjskog suradnika za provedbu projekta "Širenje mreže socijalnih usluga u zajednici - Faza I, Zajedno u zajednici u Općini Drenje“, Kodni broj: UP.02.2.2.06.0011, ukupne vrijednosti 89.900,00 kuna (11.931,78 EUR). Općina navodi da je do suradnje došlo temeljem provedenog postupka sukladno odredbama Odluke o jednostavnoj nabavi („Službeni glasnik“ Općine Drenje broj 4/17). Navodi se i da Općina Drenje nije nikada sklapala poslovne odnose s Lokalnom razvojnom agencijom Grada Belišća.

Općina Levanjska Varoš odgovorila je dopisom KLASA: 024-03/23-01/17, URBROJ: 2158-25-02-23-2 od 22. kolovoza 2023.g. navodeći da je Općina sklapala poslovne odnose s trgovačkim društvom M&M Consulting d.o.o., prvi puta 2020. godine kada je sa trgovačkim društvom ugovorena usluga vanjskog suradnika za provedbu projekta "Zajedno za zajednicu - aktivna mreža osoba starije životne dobi u Općini Levanjska Varoš“, kodni broj UP.02.2.2.06.0035, Ugovor broj KLASA: 406-01/20-03/9, URBROJ: 2121/04-03-20-9, ukupne vrijednosti 89.500,00 kuna (11.878,69€ ). Općina ističe da je do suradnje došlo temeljem provedenog postupka jednostavne nabave u 2020. godini, evidencijski broj nabave JN-25/20, a temeljem odredbi Pravilnika o provedbi postupka jednostavne nabave. Nadalje, navodi se da Općina nikada nije sklapala poslovne odnose s Lokalnom razvojnom agencijom Grada Belišća, a u trenutku provedbe postupka jednostavne nabave bila joj je poznata činjenica da je Mario Marolin odgovorna osoba tvrtke M&M Consulting d.o.o. ujedno i odgovorna osoba Lokalne razvojne agencije Grada Belišća. Ističe se da je od strane g.Marolina predočen Zaključak Povjerenstva za odlučivanje o sukobu interesa, broj 711-1-1184- P-238/16-04-18 od 30.08.2016.g) u kojemu je jasno naglašeno kako Mario.Marolin u tom trenutku nije obveznik navedenog Zakona, ali je objašnjeno kako smije obavljati aktivnosti onako kako je do sada obavljao bez obzira što će postati direktor LRA Grada Belišća d.o.o. (usluge ne smije naplaćivati subjektima samo na području pod ingerencijom Grada Belišća). Općina navodi kako nisu postojali nikakvi poslovni odnosi između Općine Levanjska Varoš i Lokalne razvojne agencije Grada Belišća niti je Mario Marolin na bilo koji način predlagao suradnju sa trgovačkim društvom M&M Consulting d.o.o.

Općina Šodolovci odgovorila je dopisom KLASA: 041-01/23-01/1 URBROJ: 2158-36-03-23-2 od 24. kolovoza 2023.g. navodeći da je Općina Šodolovci ostvarila u prošlosti poslovne odnose s trgovačkim društvom M&M Consulting d.o.o. i to prilikom nabave usluga vanjskog konzultanta za upravljanje projektom tijekom trajanja projekta „Zaželi bolji život u Općini Šodolovci“, kodnog broja: UP.02.1.1.05.0329. Tvrtka MM Consulting d.o.o. u navedenom projektu odabrana je nakon provedenog postupka jednostavne nabave za Izvršitelja pružanja usluge vođenja projekta odnosno vanjskog suradnika za provedbu projekta „Zaželi bolji život u Općini Šodolovci“. Općina Šodolovci navodi kako je također surađivala s trgovačkim društvom M&M Consulting d.o.o. i tijekom provedbe projekta „Zajedno u zajednici u Općini Šodolovci“, kodni broj UP.02.2.2.06.0013. odnosno prilikom provedbe postupka nabave usluga vanjskog suradnika za provedbu projekta „Zajedno u zajednici u Općini Šodolovci. Nakon provedenog postupka jednostavne nabave tvrtka MM Consulting d.o.o. je izabrana za izvršitelja usluge vanjskog suradnika za provedbu projekta „Zajedno u zajednici u Općini Šodolovci“. Vezano uz obje poslovne suradnje navodi se kako je do istih došlo temeljem preporuke budući da je trgovačko društvo M&M Consulting d.o.o. s brojnim općinama iz bližeg ili daljeg okruženja ostvarivao uspješne suradnje u predmetu pružanja intelektualnih usluga ove vrste te je temeljem pozitivnih povratnih informacija to bio jedan od ponuditelja kojemu je općina uputila Poziv na dostavu ponude u oba projekta. Općina Šodolovci navodi kako nije nikada sklapala poslovne odnose s Lokalnom razvojnom agencijom Belišće.

Općina Garčin odgovorila je dopisom KLASA: 024-03/23-01/12, URBROJ: 2178-06-02-23-3 od 28. kolovoza 2023.g. navodeći da je sklapala poslovne odnose s trgovačkim društvom M&M Consulting d.o.o. te da se radilo o poslovima pripreme dokumentacije za prijave na natječaje ministarstava i europskih fondova. Navodi se da je suradnja započela 2020.g. iako je suradnja s gospodinom Mariom Marolin započela 2014.g. Isto tako, navodi se da Općina Garčin nije nikada sklapala poslove sa Lokalnom razvojnom agencijom grada Belišća.

Općina Čepin odgovorila je na traženje Povjerenstva dopisom KLASA: 081-01/23-01/128, URBROJ: 2158-/1-23-3 od 17. listopada 2023.g. navodeći da je sklapala poslovne odnose s trgovačkim društvom M&M Consulting d.o.o. vezano za projekt Zaželi bolji život u općini Čepin UP.02.1.1.05.0303 i to Ugovor s navedenim društvom o obavljanju usluge promocije na lokalnoj televiziji navedenog projekta koji je sklopljen dana 26.05.2020., a do suradnje između Općine i navedenog trgovačkog društva došlo je provedbom postupka jednostavne nabave sukladno članku 9. Pravilnika o provedbi postupka jednostavne nabave („Službeni glasnik Općine Čepin“, broj: 3/17), gdje je u predmetnom postupku navedeno trgovačko društvo odabrano kao najpovoljniji ponuditelj. Nadalje, navodi se da je Općina surađivala s navedenim trgovačkim društvom i na projektu Širenje mreže socijalnih usluga u zajednici - Faza I, Zajedno u zajednici općine Čepin-briga za kvalitetan život osoba starije životne dobi UP.02.2.2.06.0004; temeljem Narudžbenice br: 184/2020 od 23.10.2020., za Provedbu izvještavanja te nadzor provedbe navedenog projekta tijekom 24 mjeseca kao i pomoć u pripremi administrativnih aktivnosti i provedbi nabave, a do suradnje između Općine i navedenog trgovačkog društva došlo je temeljem ranijih pozitivnih iskustava s navedenim društvom. Nadalje navodi se da je izdana i Narudžbenica Broj: 4/2021 od 08.01.2021. za usluge izrade strategije razvoja pametne Općine Čepin, ali isto nije realizirano, te Općini Čepin nikada za navedeno nije izdan račun, budući ista nije ostvarila status prijavitelja na javni natječaj, zatim za usluge Izrade projekta ESF-Promocija zdravlja i prevencija bolesti- Faza 2 te pripremu projekata za natječaj MRRFEU (sufinanciranje EU projekata), a do suradnje između Općine i navedenog trgovačkog društva došlo je temeljem ranijih pozitivnih iskustava s navedenim društvom, kao i da je izdana Narudžbenica Broj: 48/2022. od 02.03.2023. za uslugu izrade projektne prijave na natječaj za sufinanciranje projektne dokumentacije (Projekt: Izrada projektne dokumentacije za izgradnju biciklističke staze na području općine Čepin, Vladislavci i Punitovci), a do suradnje između Općine i navedenog trgovačkog društva došlo je temeljem ranijih pozitivnih iskustava s navedenim društvom. Ističe se kako Općina Čepin nikada nije sklopila poslovni odnos s Lokalnom razvojnom agencijom Grada Belišća, niti postoji teritorijalna nadležnost navedenog LAG-a prema Općini Čepin te stoga suradnja Općine s društvom M&M Consulting d.o.o. nije vezana s Lokalnom razvojnom agencijom Grada Belišća.

U odnosu pitanja poslovanja s trgovačkim društvom MNF Consulting d.o.o. Općina Podravska Moslavina očitovala se dopisom KLASA: 044-01/23-01/3, URBROJ: 2158-31-03-23-1 od 17. kolovoza 2023.g. navodeći da je Općina Podravska Moslavina suradnju s predmetnom tvrtkom započela 2020. godine, iako je suradnja s gospodinom Mariom Marolinom započela i puno ranije, odnosno tijekom 2013.-2014. godine (odnosno i prije nego što je formirana tvrtka LRA Grada Belišća d.o.o.). Općina Podravska Moslavina je predmetnu suradnju uspostavila na temelju preporuka, te temeljem narudžbenica s obzirom da se radilo o projektima i vrijednostima projekta za koje nije bilo potrebe provoditi javnu nabavu sukladno Zakonu o javnoj nabavi. Naalje, navodi se da Općina Podravska Moslavina nikada nije sklapala poslovne odnose s Lokalnom razvojnom agencijom Grada Belišća, pa analogno tome prilikom suradnje Mario Marolin nije niti mogao na bilo koji način predlagati suradnju s trgovačkim društvom MFN Consulting d.o.o. Nadalje, Općina navodi da je Mario Marolin dužnosti direktora u svim privatnim tvrtkama razriješen u siječnju 2022. godine kako zbog stupanja ZSSI-a na snagu ne bi bio u sukobu interesa, o čemu je Općina Podravska Moslavina usmeno obaviještena, a isto je vidljivo i u sudskom registru. Nadalje, navodi se da je tijekom 2022. godine (ujedno kada je na snagu stupila izmjena i dopuna Zakona o sprječavanju sukoba interesa) nije sklopljen niti jedan novi ugovor s tvrtkom MFN Consulting d.o.o. kao niti s drugim tvrtkama u kojima je ovlaštena osoba za zastupanje i vlasnik bio gospodin Mario Marolin. Nadalje, navodi se i da je od siječnja 2023. godine Općina Podravska Moslavina stupila u poslovni odnos sa MFN Consulting d.o.o. i to na projektu Zaželi, a sve sukladno narudžbenici s obzirom da se radilo o vrijednosti projekta za koje nije potrebno provoditi javnu nabavu sukladno Zakonu o javnoj nabavi. Napominje se kako Mario Marolin od 27. prosinca 2022. godine više nije ovlaštena osoba za zastupanje društva Lokalna razvojna agencija Grada Belišće, pa samim time nije postojala niti prepreka za stupanjem u poslovni odnos sa tvrtkom MFN Consulting d.o.o.

Povjerenstvo ističe kako su navedene Općine uz svoja očitovanja Povjerenstvu dostavile i dokumentaciju iz koje je razvidno da niti jedna od Općina nije poslovala s Lokalnom razvojnom agencijom Grada Belišća kao i da su od 2020.g. nadalje poslovale s trgovačkim društvom M&M Consulting d.o.o. odnosno u slučaju Općine Podravska Moslavina s trgovačkim društvom MFN Consulting d.o.o.

Povjerenstvo ističe kako je izvršilo uvid u sudski registar Trgovačkog suda u Osijeku te je utvrdilo da je pod brojem MBS: 030230270 upisano trgovačko društvo M&M Consulting d.o.o. čija je osnivačica ……………, a osoba ovlaštena na zastupanje ………………... Uvidom u povjesni izvadak utvrđeno je da je obveznik Mario Marolin bio osnivač i direktor društva do 24. siječnja 2022.g.

Kod istog trgovačkog suda pod brojem MBS: 030177295 upisano je trgovačko društvo MFN Consulting d.o.o. čiji je osnivač i osoba ovlštena za zastupanje Mario Marolin. Uvidom u povijesni izvadak utvrđeno je da je u razdoblju od 02. siječnja 2020.g. do 20. siječnja 2023.g. osnivačica društva bila ………………., dok je od 24. siječnja 2022.g. do 20. siječnja 2023.g. osoba ovlaštena za zastupanje odnosno direktorica društva bila ………………..

Uvidom u dostavljeni Zaključak broj 711-I-1184-P-238/16-04-18 od 30. kolovoza 2016.g., Povjerenstva je utvrdilo da Mario Marolin u tom trenutku nije obveznik tada važećeg ZSSI-a, međutim, čak i kada bi to bio, istome ne bi bilo zabranjeno poslovati s fizičkim i pravnim osobama koje imaju prebivalište ili sjedište na području mjesne nadležnosti tijela u kojem bi obnašao dužnost, već da bi izričito bilo zabranjeno da trgovačko društvo u kojem ima 0,5% ili više udjela u vlasništvu stupa u poslovne odnose s tijelom vlasti u kojem dužnosnik obnaša dužnost, kao i da bude član zajednice ponuditelja ili podisporučitelja u takvom poslovnom odnosu.

Povjerenstvo ističe kako je obvezniku dalo Mišljenje broj 711-I-660-M-23/22-02-21 dana 27. siječnja 2022.g. odnosno koje mu je dano nakon što je postao obveznik ZSSI-a a u kojem je navedeno da sukladno čl. 18. ZSSI-a obveznik ne može istovremeno uz obnašanje dužnosti biti i član uprave trgovačkog društva u privatnom vlasništvu kao i da sukladno članku 19. ZSSI-a mora prenijeti upravljačka prava trgovačkih društava u kojima ima 5% ili više udjela u vlasništvu na drugu osobu ili drugo tijelo s iznimkom članova obitelji i povezanih osoba. Obvezniku je također dano mišljenje da sukladno čl. 20. stavku 1. ZSSI-a trgovačko društvo u kojem obveznik ima 5% ili više udjela ne može stupiti u poslovni odnos s tijelom vlasti u kojem obveznik obnaša dužnost, kao ni biti član zajednice ponuditelja ili podisporučitelja u takvom poslovnom odnosu.

Povjerenstvo ističe kako u je u konkretnom slučaju obveznik postupio sukladno Mišljenju Povjerenstva budući da je u roku iz članka 8. stavka 1. ZSSI-a uredio svoje privatne poslove kako bi se spriječio predvidljivi sukob interesa u roku od 60 dana od dana kada je ZSSI stupio na snagu odnosno od dana kada se, sukladno tumačenju Povjerenstva, smatra obveznikom na način da je svojoj majci darovao vlasništvo nad trgovačkim društvima koja su do tada bila u njegovom vlasništvu. Isto tako, utvrđeno je da navedena trgovačka društva nisu poslovala s tijelom vlasti u kojem je obveznik obnašao dužnost.

Činjenica da je obveznik tijekom obnašanja dužnosti radio kao vanjski suradnik u trgovačkom društvu njegove majke u konkretnom slučaju ne može se smatrati povredom odredbi ZSSI-a budući da sukladno članku 17. stavku 3. ZSSI-a za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje nije potrebno prethodno odobrenje Povjerenstva.

U odnosu na činjenicu da je obveznik prenio/darovao vlasništvo nad trgovačkim društvom M&M Consulting d.o.o. na svoju majku, Povjerenstvo ističe kako navedeno nije zabranjeno odredbama ZSSI-a, već da se navedena zabrana iz članka 19. stavka 1 ZSSI-s odnosi na prijenos upravljačkih prava koja proizlaze iz vlasništva nad poslovnim udjelom, čiji bi sadržaj u interesu obveznika izvršavao njegov član obitelji.

Slijedom navedenog, budući da iz pristigle dokumentacije proizlazi kako je obveznik postupio sukladno Mišljenju Povjerenstva od 27. siječnja 2022.g. te kako je poslovne odnose s navedenim Općinama trgovačko društvo M&M Consulting d.o.o. i MFN Consulting d.o.o. sklapalo prije nego li je Mario Marolin postao obveznikom ZSSI-a, kao i da navedena društva nikada nisu poslovala s tijelom javne vlasti u kojem je obveznik obnašao dužnost, Povjerenstvo vezano uz navedeno nije utvrdilo da je obveznik povrijedio odredbe ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Marolin, osobnom dostavom
2. Podnositelju na znanje putem dopisa
3. Objava na internetskoj stranici Povjerenstva
4. Pismohrana